Zuma vergelyk Nkandla met George-lughawePresident Jacob Zuma tydens Sondag se geleentheid. Foto: GCIS President Jacob Zuma het die bou van die George-lughawe vir oudpres. PW Botha met sy eie Nkandla-woning vergelyk, het Beeld Maandag berig. Zuma het Sondag tydens ŉ geleentheid om mediavryheid te vier, gesê hy bly in ŉ staatswoning sonder om huur te betaal en reis met staatsvliegtuie sonder om daarvoor te betaal. “Is dit ŉ onregverdige voordeel?” wou hy weet. Toe hy daarop gewys is dat sy Nkandla-woning ŉ persoonlike huis en nie staatseiendom is nie, het Zuma gesê dit is die staat se plig om die president en adjunk-president te beskerm. Hy het aangevoer die lughawe in George is nie vir ekonomiese doeleindes gebou nie. “Dit is omdat Botha daar [in Wildernes] gebly het,” het hy gesê. Hy wou weet waarom daar so veel kritiek oor Nkandla is. “Is Nkandla nie bedoel om ŉ president op te lewer nie?” wou hy weet. Die regering het R246 miljoen aan opgraderings aan die Nkanla-woning betaal. Thuli Madonsela, Openbare Beskermer, het in Maart vanjaar aanbeveel dat Zuma die gedeelte, wat nie aan veiligheidsopgraderings spandeer is nie, moet terugbetaal. Klik hier om vorige berigte oor Nkandla te lees.